VENDIM
Nr. 840, datë 26.12.2024

PËR DISA NDRYSHIME DHE SHTESA NË VENDIMIN NR. 509, DATË 30.8.2023, TË KËSHILLIT TË MINISTRAVE, “PËR PËRCAKTIMIN E KUSHTEVE TË POSAÇME TË LICENCIMIT DHE AUTORIZIMIT, DOKUMENTEVE SHOQËRUESE, QË PARAQITEN PËR PAJISJEN ME LICENCË APO AUTORIZIM, AFATIT TË VLEFSHMËRISË SË LICENCËS DHE AUTORIZIMIT, PROCEDURAVE TË SHQYRTIMIT E TË VENDIMMARRJES DHE AFATEVE PËR KRYERJEN E TYRE, SI DHE PROCEDURAVE TË SHFUQIZIMIT/PEZULLIMIT TË LICENCAVE E AUTORIZIMEVE PËR PRODHIMIN, IMPORTIMIN, EKSPORTIMIN, TRANSITIMIN E ARTIKUJVE PIROTEKNIKË”

Në mbështetje të nenit 100 të Kushtetutës dhe të pikës 1, të nenit 25, të ligjit nr. 73/2021, “Për hedhjen në treg dhe mbikëqyrjen e artikujve piroteknikë”, me propozimin e ministrit të Mbrojtjes, Këshilli i Ministrave

VENDOSI:

Neni 1

Pika 1, e nenit 5, ndryshohet, si më poshtë vijon:
“1. Autoriteti i Kontrollit Shtetëror të Eksporteve, për operatorin ekonomik, që kërkon të pajiset me licencë për import ose eksport të artikujve piroteknikë, vlerëson dokumentacionin e përcjellë nëpërmjet portalit “e-Albania”, si më poshtë vijon:”.

Neni 2

Pika 1, e nenit 6, ndryshohet, si më poshtë vijon:
“1. Autoriteti i Kontrollit Shtetëror të Eksporteve, për operatorin ekonomik, që kërkon të pajiset me licencë për prodhimin e artikujve piroteknikë, vlerëson dokumentacionin e përcjellë nëpërmjet portalit “e-Albania”, si më poshtë vijon:”.

Neni 3

Pika 1, e nenit 7, ndryshohet, si më poshtë vijon:
“1. Autoriteti i Kontrollit Shtetëror të Eksporteve, për operatorin ekonomik, që kërkon të pajiset me autorizim për import ose eksport të artikujve piroteknikë, vlerëson dokumentacionin e përcjellë nëpërmjet portalit “e-Albania” si më poshtë vijon:”.

Neni 4

Pika 1, e nenit 8, ndryshohet, si më poshtë vijon:
“1. Autoriteti i Kontrollit Shtetëror të Eksporteve, për operatorin ekonomik, që kërkon të pajiset me autorizim për transitin e artikujve piroteknikë, vlerëson dokumentacionin e përcjellë nëpërmjet portalit “e-Albania”, si më poshtë vijon:”.

Neni 5

Pas nenit 8 shtohet neni 8/1, me këtë përmbajtje:

“Neni 8/1
Verifikimi i dokumentacionit

1. Autoriteti i Kontrollit Shtetëror të Eksporteve, në përputhje me përcaktimet e neneve 5, 6, 7 dhe 8, më sipër, verifikon nëpërmjet ndërveprimit institucional, me autorizim të kërkuesit, dokumentacionin si më poshtë vijon:
a) vërtetimin nga prokuroria që shoqëria, administratori, ortaku dhe punonjësit e angazhuar nuk janë në procedim penal; 
b) vërtetimin që shoqëria dhe administratori nuk janë në proces gjyqësor penal, lëshuar nga gjykata e rrethit gjyqësor që ka selinë;
c) vërtetimin nga përmbarimi që shoqëria dhe administratori nuk kanë detyrime ndaj personave fizikë apo juridikë, privatë ose shtetërorë;
ç) certifikatën e gjendjes gjyqësore për administratorin, ortakun dhe punonjësit e angazhuar, të cilët nuk duhet të jenë të dënuar për vepra penale; 
d) vërtetimin nga dega e tatimtaksave për shlyerjen e detyrimeve;
dh) vendimin për vlerësimin e ndikimit në mjedis, deklaratën mjedisore dhe lejen përkatëse mjedisore për prodhimin e artikujve piroteknikë;
[bookmark: _GoBack]e) lejen e ndërtimit për prodhimin e artikujve piroteknike;
 ë) aktin teknik për mbrojtjen nga zjarri dhe shpëtimi për mjediset ku do të magazinohet dhe do të prodhohet artikulli piroteknik;
f) autorizimin për magazinimin e lëndëve plasëse, lëshuar nga ministria përgjegjëse për rendin dhe sigurinë;
g) certifikatën e trajnimit për drejtuesin teknik për kryerjen e kursit të trajnimit për zjarrfikës me rrezik të lartë pranë Akademisë së Sigurisë, lëshuar nga Drejtoria e Përgjithshme për Mbrojtjen nga Zjarri dhe Shpëtimin;
gj) dëshminë e zjarrmëtarit për drejtuesin teknik, lëshuar nga autoriteti përgjegjës për çështjet minerare.
2. Përveç sa parashikohet në pikën 1, të këtij neni, dokumentet e tjera sipas përcaktimeve të neneve 5, 6, 7 dhe 8, më sipër, paraqiten nga kërkuesi.”.

Neni 6

Në nenin 11 bëhen ndryshimet e mëposhtme:
1. Pika 1 ndryshohet, si më poshtë vijon:
“1. Operatori ekonomik paraqet përmes portalit “e-Albania” aplikimin on-line dhe dokumentacionin e kërkuar për t’u pajisur me autorizim me vulë elektronike për importin, eksportin, transitin e artikujve piroteknikë dhe licencë të importit, eksportit ose prodhimit.”.
2. Në pikën 2, pas fjalëve “...të plotësojë mangësitë e konstatuara...” shtohen “...nëpërmjet portalit “e-Albania”...”.
3. Në fjalinë e parë, të pikës 4, fjalët “...me shkresë...” zëvendësohen me “...nëpërmjet portalit “e-Albania”...”.
4. Në fjalinë e tretë, të pikës 4, fjalët “...me shkrim, nëpërmjet platformës on-line...” zëvendësohen me “....me dokument me vulë elektronike, nëpërmjet portalit “e-Albania”...”.

Neni 7

Në pikat 1, 2 dhe 3, të nenit 12, fjalët “... me shkrim ose nëpërmjet platformave on-line ...” zëvendësohen me “... nëpërmjet portalit “e-Albania” ...”.

Neni 8

Në nenin 14 bëhen ndryshimet e mëposhtme:
1. Në pikat 1 dhe 2, pas fjalëve “... pranë Autoritetit të Kontrollit Shtetëror të Eksporteve ...” shtohen “... nëpërmjet portalit “e-Albania” ...”.
2. Në shkronjën “a”, të pikës 4, pas fjalëve “... të njoftojë ...” shtohen “... nëpërmjet portalit “e-Albania” ...”.
3. Në shkronjën “b”, të pikës 4, pas fjalëve “... pranë Autoritetit të Kontrollit Shtetëror të Eksporteve ...” shtohen “... nëpërmjet portalit “e-Albania” ...”.

Neni 9

Në pikën 1, të nenit 16, pas fjalëve “...mund të ankimohen...” shtohen “...nëpërmjet portalit “e-Albania”...”.
Neni 10
Dispozita kalimtare

Procedurat e parashikuara në vendimin nr. 509, datë 30.8.2023, të Këshillit të Ministrave, do të vijojnë të kryhen sipas mënyrës ekzistuese deri në momentin që përfundojnë zhvillimet teknike për pritjen e aplikimeve në sistemin e përmirësuar të menaxhimit të informacionit për AKSHE-në, për ofrimin e shërbimit nëpërmjet portalit “e-Albania”.

Neni 11
Organet zbatuese

Ngarkohen Ministria e Mbrojtjes, Autoriteti i Kontrollit Shtetëror të Eksporteve dhe Agjencia Kombëtare e Shoqërisë së Informacionit për ndjekjen dhe zbatimin e këtij vendimi.

Neni 12
Hyrja në fuqi

Ky vendim hyn në fuqi pas botimit në Fletoren Zyrtare. 

KRYEMINISTËR
Edi Rama

